Solidariteit-veldtog pak SA-staalkrisis - Solidariteit WêreldSolidariteit Wêreld
Tuis › Mediaverklarings › Solidariteit-veldtog pak SA-staalkrisis
Solidariteit-veldtog pak SA-staalkrisis
Dinsdag | 05 Junie | 2018
Die vakbond Solidariteit het vandag 'n omvattende veldtog teen die VSA se tariewe op staal van stapel gestuur. Solidariteit het ook bekend gemaak dat 7 500 poste in Suid-Afrika deur die VSA se besluit geraak kan word. Plaaslike vervaardigers wat geraak word deur die nuwe tariewe sluit in ArcelorMittal, South 32, Hulamin, Duferco, Cisco en Columbus Stainless.
Een van die stappe wat Solidariteit gaan neem, is om staalwerkers en die publiek se stem na die VSA te neem deur 'n petisie op die Withuis se webwerf in te dien. Die petisie is reeds op die Withuis se webwerf in die VSA geregistreer. Dié petisieplatform is 'n instrument wat die VSA gebruik om belangrike sake van gemeenskaplike belang te identifiseer en op die agenda te plaas.
Solidariteit wil alle Suid-Afrikaanse werkers mobiliseer om hul landgenote in die staalbedryf te ondersteun deur die petisie te gaan onderteken. Die petisie is aan president Trump gerig en hy word versoek om die invoertariewe op Suid-Afrikaanse staal te heroorweeg. Die petisie kan tot 27 Junie 2018 onderteken word.
Volgens Marius Croucamp, adjunkhoofsekretaris van Solidariteit, word 100 000 handtekeninge benodig sodat die Withuis op die petisie sal ag slaan. Dit is dus in die hele land se belang om hierdie veldtog te ondersteun om sodoende 'n baie belangrike rat in die Suid-Afrikaanse ekonomie aan die gang te hou. "Alhoewel Suid-Afrikaanse staaluitvoere na die VSA slegs sowat 2% van die VSA se totale staalinvoere uitmaak, gaan hierdie tariewe 'n beduidende impak op die Suid-Afrikaanse staalbedryf hê met nagenoeg 7 500 staalwerkers wat hul werk as gevolg daarvan kan verloor," sê Croucamp.
Besoek www.solidariteit.co.za om te lees hoe die petisie onderteken kan word of SMS die woord SOS na 34802
Solidariteit se veldtog behels 'n omvattende vierledige strategie om die impak van die wêreldwye staalkrisis weens die VSA se handelstariefveranderinge op Suid-Afrikaanse werknemers die hoof te bied.
Die vier strategiese elemente van Solidariteit se veldtog is soos volg:
• Deurlopende skakeling met die departement van handel en nywerheid;
• Skakeling met werkgewers en werknemers in die metaal- en ingenieursbedryf wat moontlik geraak kan word; en
• Skakeling met Amerikaanse afgevaardigdes en verteenwoordigers in Suid-Afrika.
• Petisie aan die Withuis; en
• Skakeling tussen Solidariteit en internasionale arbeidsorganisasies en vakbonde wat ook lede in die staalsektor het. Die skakeling is reeds aan die gang.
Die Highveld Steel-krisis het tot die verlies van 1 800 permanente werksgeleenthede gelei. Solidariteit moes hier ingryp en het deur Solidariteit Helpende Hand tweeweekliks kospakkies met basiese produkte en sanitêreware aan Highveld Steel se werknemers verskaf. "Daar bestaan 'n groot moontlikheid dat die werkverliese in hierdie geval minstens vier keer meer gaan wees. Ons moet sorg dat ons gereed is om gemeenskappe wat geraak word, te ondersteun. Om dieselfde basiese kospakkies tweeweekliks aan 7 500 mense te lewer, sal ongeveer R3,75 miljoen per maand kos en dit sluit verblyf- en munisipale koste uit."
Croucamp beklemtoon dat langtermynplanne wat die bedryf weer kan help om te herstel indien internasionale pogings misluk, ontwikkel moet word. "Highveld Steel is 'n groot suksesstorie wat as voorbeeld kan dien van hoe 'n mens weer kan begin bou ná so 'n krisis. Ons moet vroeg reeds begin met samesprekings oor hierdie langtermynstrategie. Ons moet hoop skep!"
Die VSA het op 8 Maart 2018 aangekondig dat daar invoertariewe op staal en aluminium ingestel gaan word. Die tariewe van 25% op staal en 10% op aluminium gaan baie nadelige gevolge inhou vir die Suid-Afrikaanse staal- en aluminiumbedryf.